Ο κανονισμός θεσπίζει το ευρωπαϊκό μητρώο έκλυσης και μεταφοράς ρύπων (E-ΜΕΜΡ). Πρόκειται για μια προσβάσιμη στο κοινό ηλεκτρονική βάση δεδομένων με σημαντικά περιβαλλοντικά δεδομένα από βιομηχανικές εγκαταστάσεις στην Ευρώπη. Το 2019 ο κανονισμός (ΕΚ) αριθ. 166/2006 τροποποιήθηκε από τον κανονισμό (ΕΕ) 1010/2019 για να ευθυγραμμιστούν και να απλουστευθούν οι απαιτήσεις υποβολής εκθέσεων στην περιβαλλοντική νομοθεσία της Ευρωπαϊκής Ένωσης (ΕΕ). Μεταξύ άλλων, με τον τροποποιητικό κανονισμό ανατίθενται στην Ευρωπαϊκή Επιτροπή αρμοδιότητες έκδοσης εκτελεστικών πράξεων για τον προσδιορισμό του είδους, του μορφότυπου και της συχνότητας των πληροφοριών που πρέπει να αναφέρονται δυνάμει του κανονισμού (ΕΚ) αριθ. 166/2006. Η εκτελεστική απόφαση (ΕΕ) 2019/1741 της Επιτροπής εισήγαγε αλλαγές συγκεκριμένα για το E-ΜΕΜΡ, μετά τον κανονισμού (ΕΕ) αριθ. 1010/2019. Το E-ΜΕΜΡ διατίθεται για το κοινό δωρεάν στο διαδίκτυο. Μπορεί να γίνει αναζήτηση των πληροφοριών που περιλαμβάνει χρησιμοποιώντας διάφορα κριτήρια (τύπος ρύπου, γεωγραφική θέση, περιβάλλον που πλήττεται, βασική εγκατάσταση κλπ.). Περιεχόμενο του E-ΜΕΜΡ Το μητρώο περιλαμβάνει πληροφορίες σχετικά με εκλύσεις ρύπων στον αέρα, στο νερό και στη γη, καθώς και σχετικά με τις μεταφορές εκτός του χώρου των εγκαταστάσεων ρυπογόνων ουσιών που περιέχονται στα λύματα και στα απόβλητα. Το μητρώο καλύπτει 91 ρύπους που περιλαμβάνονται στο παράρτημα II του κανονισμού (ΕΚ) αριθ. 166/2006 και μεταξύ άλλων αέρια θερμοκηπίου, βαρέα μέταλλα, φυτοφάρμακα, καθώς και χλωριωμένες οργανικές ουσίες. Οι εκλύσεις πρέπει να καταγράφονται όταν υπερβαίνουν ένα συγκεκριμένο όριο και προκαλούνται από μία από τις 65 δραστηριότητες που απαριθμούνται στο παράρτημα I του κανονισμού (ΕΚ) αριθ. 166/2006. Η πλειονότητα των δραστηριοτήτων αυτών ρυθμίζονται από την οδηγία 2010/75/ΕΕ περί βιομηχανικών εκπομπών (βλέπε σύνοψη) και περιλαμβάνουν, ειδικότερα, τις εγκαταστάσεις που καλύπτονται από τους ακόλουθους τομείς: παραγωγή ενέργειας, παραγωγή και μεταποίηση μετάλλων, βιομηχανία ορυκτών, χημική βιομηχανία, διαχείριση αποβλήτων και λυμάτων, παραγωγή και επεξεργασία χαρτιού και ξύλου, εντατική κτηνοτροφία και υδατοκαλλιέργεια, ζωικά και φυτικά προϊόντα του κλάδου τροφίμων και ποτών, και άλλες δραστηριότητες όπως παραγωγή κλωστοϋφαντουργικών και βυρσοδεψία. Το μητρώο περιλαμβάνει επίσης πληροφορίες, εφόσον υφίστανται, σχετικά με τις εκλύσεις από διάσπαρτες πηγές ατμοσφαιρικού αέρα και από διάσπαρτες πηγές ύδατος. Τρόπος λειτουργίας του E-ΜΕΜΡ Ο τροποποιητικός κανονισμός (ΕE) 2019/1010 υποχρεώνει: τους φορείς εκμετάλλευσης κάθε βιομηχανικής μονάδας να αποστέλλουν, ετησίως, στις αρμόδιες εθνικές αρχές πληροφορίες αναφορικά με τις εκλύσεις και τις μεταφορές ρύπων. Οι εν λόγω πληροφορίες καλύπτουν τους ρύπους στον ατμοσφαιρικό αέρα, στα ύδατα και στην γη, καθώς και τις μεταφορές, εκτός του χώρου των εγκαταστάσεων, ρύπων που εντοπίζονται στα λύματα και στα απόβλητα· τις χώρες της ΕΕ να αντιπαραβάλουν και να ελέγχουν τις πληροφορίες αυτές σε εθνικό επίπεδο· τις εθνικές αρχές να διαβιβάζουν ηλεκτρονικά τις πληροφορίες αυτές στην Επιτροπή, σε διάστημα 11 μηνών από το τέλος του έτους αναφοράς· την Επιτροπή, επικουρούμενη από τον Ευρωπαϊκό Οργανισμό Περιβάλλοντος, να ενσωματώνει, εντός 1 μηνός, στο Ε-ΜΕΜΡ τις πληροφορίες που υποβάλλουν οι χώρες της ΕΕ, η Ισλανδία, το Λιχτενστάιν, η Νορβηγία, η Σερβία και η Ελβετία. Η εκτελεστική απόφαση (ΕΕ) 2019/1741: προσδιορίζει τον ηλεκτρονικό μορφότυπο που πρόκειται να αναπτυχθεί από τις χώρες της ΕΕ για τους σκοπούς της διαδικασίας υποβολής εκθέσεων, καθώς και τις πληροφορίες που πρόκειται να παρέχουν οι χώρες της ΕΕ· εκτός αν όριζε διαφορετικά το παράρτημα της απόφασης, οι πληροφορίες επρόκειτο να υποβληθούν αρχικά για το έτος αναφοράς 2019· οι πληροφορίες που αναφέρονται στις ενότητες 1 έως 4 του παραρτήματος πρέπει να υποβάλλονται στην Επιτροπή, το αργότερο, έως τις 30 Σεπτεμβρίου του επόμενου έτους αναφοράς· οι πληροφορίες που αναφέρονται στις ενότητες 5 έως 10 του παραρτήματος πρέπει να υποβάλλονται στην Επιτροπή, το αργότερο, έως τις 30 Νοεμβρίου του επόμενου έτους αναφοράς· θα επανεξεταστεί έως τις 31 Δεκεμβρίου 2024, προκειμένου να αξιολογηθεί η σκοπιμότητα της προόδου προς την επίτευξη του στόχου να διατίθενται νωρίτερα τα δεδομένα του Ε-ΜΕΜΡ στο κοινό. Οι τροποποιήσεις αυτές μειώνουν από τους 16 στους 12 μήνες τον χρόνο ενσωμάτωσης των πληροφοριών που αναφέρουν οι χώρες της ΕΕ στο Ε-ΜΕΜΡ, καθιστώντας έτσι πιο γρήγορη την πρόσβαση του κοινού στις πληροφορίες αυτές. Συμμετοχή του κοινού Ο κανονισμός αποτελεί ένα βασικό μέσο για την εφαρμογή των απαιτήσεων της σύμβασης του Aarhus, καθώς παρέχει στο κοινό την ευκαιρία να συμμετέχει στις διαδικασίες λήψης αποφάσεων για το περιβάλλον.